KOMISSION ASETUS (EY) N:o 583/98,

annettu 13 päivänä maaliskuuta 1998,

viinirypäleiden, rypäleen puristemehujen ja tiivistettyjen rypäleen puristemehujen käyttöä rypäletäysmehujen valmistukseen koskevan tukijärjestelmän soveltamista koskevista yksityiskohtaisista säännöistä annetun asetuksen (ETY) N:o 2641/88 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87 (1), sellaisena kuin se on viimeksi muutettuna asetuksella (EY) N:o 2087/97 (2), ja erityisesti sen 46 artiklan 5 kohdan,

sekä katsoo, että

komission asetuksessa (ETY) N:o 2641/88 (3), sellaisena kuin se on viimeksi muutettuna asetuksella (EY) N:o 2122/95 (4), vahvistetaan rypäleen puristemehujen käyttöä rypäletäysmehujen valmistukseen koskevan tukijärjestelmän soveltamista koskevat yksityiskohtaiset säännöt; tämän asetuksen mukaan tukea voidaan maksaa suoraan nautittavaksi tarkoitetulle rypäletäysmehulle; rypäletäysmehuun voidaan sekoittaa muita tuotteita ennen pakkaamista; kokemus on osoittanut, että oli hyödyllistä täsmentää sekoituksista saadut tuotteet, joissa rypäletäysmehua käytetään perustuotteena; tähän tuoteluokkaan, jossa rypäletäysmehua käytetään sellaisenaan ja mahdollisesti tiivistettynä, voi kuulua ainoastaan alkoholittomia juomia,

tuen saanti edellyttää, että jalostaja antaa kirjallisen ilmoituksen niistä toimenpiteistä, joita hän aikoo suorittaa rypäletäysmehun valmistuksessa; tämä edellytys on tarpeen tuki- ja valvontajärjestelmän moitteettoman toiminnan varmistamiseksi; liian raskaan hallinnon välttämiseksi sekä kyseisten jalostajien että hallintoa hoitavien tahojen kannalta ei ole suotavaa säätää ennakolta annettavasta kirjallisesta ilmoituksesta niiden jalostajien osalta, jotka käyttävät rajoitetun määrän rypäleitä tai rypäleen puristemehua viinivuodessa; on syytä vahvistaa kyseinen määrä; kyseisten jalostajien on tästä lähtien ilmoitettava jäsenvaltion toimivaltaisille viranomaisille viinivuoden alussa aikomuksestaan jalostaa tietty määrä rypäleitä tai rypäleen puristemehua,

edellä mainitun asetuksen 6, 7 ja 11 artiklassa puhutaan `pullottajasta`; rypäletäysmehun kauppaan liittyvä yleinen käytäntö on osoittanut, että tuotetta myydään myös välittäjäyrityksille, jotka varastoivat sen ennen tuotteen myyntiä pullottajille; lisäksi on yrityksiä, jotka ostavat täysmehua jalostajilta sekoittaakseen sen muihin täysmehuihin tai muihin tuotteisiin alkoholittomien juomien valmistamiseksi; on syytä ottaa huomioon nämä tosiasiat ja antaa näitä toimijoita koskevat säännökset lisäämällä asetukseen käsite `käyttäjä` ja määrittelemällä se,

etenkin niissä tapauksissa, joissa valvontaviranomaiset sijaitsevat eri jäsenvaltiossa kuin jalostaja, valvontaviranomaiset eivät välttämättä tiedä, onko kyseessä rypäleen puristemehu, joka ei vielä ole saanut tässä asetuksessa säädettyä tukea, vai rypäletäysmehu, josta on jätetty tukihakemus, jos jalostaja ei itse ole kyseisen tuotteen käyttäjä; on syytä säätää, että kyseistä tuotetta kuljetuksen mukana seuraavaan asiakirjaan on tehtävä merkintä tukihakemuksen jättämisestä.

on tarpeen valvoa valmistettuja rypäletäysmehuja pullotusvaiheeseen asti; tätä valvontaa voidaan harjoittaa rajoitetusti silloin, kun täysmehut sekoitetaan muihin tuotteisiin varsinaisessa sekoitusvaiheessa, jolloin on selvää, ettei näitä tuotteita voida enää käyttää viiniyttämiseen; on säädettävä asianmukaisesta menettelystä tällaisen sekoituksen olemassaolon varmistamiseksi; silloin kun rypäletäysmehu toimitetaan varastoijayritykseen on tarpeen varmistaa, että se lähetetään sieltä pullottajalle tai alkoholittomia juomia valmistavaan yritykseen,

asetuksen (ETY) N:o 2641/88 9 artiklan 1 kohdassa säädetään tuen maksamisesta viimeistään kolmen kuukauden kuluessa siitä, kun todistavat asiakirjat on saatu; tukioikeudesta on mahdollista aloittaa hallinnollinen tutkimus; tässä tapauksessa maksu voidaan suorittaa vasta, kun oikeus tukeen on tunnustettu; asetusta on täydennettävä tältä osin,

on syytä säätää, että tämän asetuksen säännöksiä sovelletaan kaikkiin sitä haluaviin toimijoihin viimeaikaisten tukihakemusten osalta ja/tai pullotuslaitoksiin, tässä asetuksessa määriteltyihin rypäletäysmehun perustuotteita valmistaviin yrityksiin sekä varastointilaitoksiin suuntautuneiden viimeaikaisten rypäletäysmehun lähetysten osalta; kyseiseen ajanjaksoon voivat sisältyä ainoastaan tukihakemukset, jotka on esitetty, ja/tai lähetykset, jotka on toteutettu siitä päivästä alkaen, jolloin tässä säädettyjen muutosten perusteena olevat kysymykset otettiin esiin, ja

tässä asetuksessa säädetyt toimenpiteet ovat viinin hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 2641/88 seuraavasti:

1. Lisätään 1 artiklaan 3 a ja 3 b kohta seuraavasti:

"3 a. Tässä asetuksessa `muihin tuotteisiin sekoitetulla` tarkoitetaan mahdollisesti tiivistettyjen rypäletäysmehujen sekoitusta ennen pullotusta, sulkemista tai pakkaamista muiden CN-koodiin 2009 kuuluvien täysmehujen kanssa täysmehusekoitusten tekemiseksi ja/tai niiden sekoittamista muiden tuotteiden, kuten veden, sokerin tai aromien kanssa alkoholittomien juomien valmistamiseksi, tällaisten juomien perustuotteiden tai alkoholittomien mehutiivisteiden valmistamiseksi. Alkoholittomalla juomalla tarkoitetaan juomia, joiden todellinen alkoholipitoisuus on enintään 1,2 tilavuusprosenttia.

3 b. Tässä asetuksessa `käyttäjällä` tarkoitetaan muuta toimijaa kuin rypäletäysmehun jalostajaa, joka toteuttaa yhtä seuraavista toimista: pullotus, sulkeminen tai pakkaaminen, varastointi tuotteen myymiseksi yhdestä tai useammasta edellä tai jäljempänä mainitusta toimesta vastaavalle yritykselle tai alkoholittomien juomien valmistaminen tai alkoholittomien juomien valmistukseen käytettävien perustuotteiden valmistaminen muihin tuotteisiin sekoittamalla."

2. Lisätään 2 artiklaan 4 kohta seuraavasti:

"4. Jalostajilta, jotka käyttävät enintään 50 tonnia rypäleitä tai 150 hehtolitraa rypäleen puristemehua tai 150 hehtolitraa tiivistettyä rypäleen puristemehua viinivuosittain rypäletäysmehun valmistukseen, ei edellytetä tämän artiklan 1 ja 2 kohdassa tarkoitettuja ilmoituksia. Heidän on esitettävä toimivaltaisille laitoksille viinivuoden alussa ilmoitus, joka sisältää seuraavat tiedot:

a) jalostajan nimi, toiminimi ja osoite,

b) seuraavat tekniset tiedot:

- raaka-aineiden luonne (viinirypäle, rypäleen puristemehu tai tiivistetty rypäleen puristemehu)

- jalostukseen tarkoitettujen raaka-aineiden varastointipaikka

- paikka, jossa jalostus suoritetaan

- jalostustoimenpiteiden arvioitu alkamisajankohta ja kesto."

3. Korvataan 6 artiklan 1 kohdassa ja 11 artiklan 2 kohdan neljännessä ja viidennessä luetelmakohdassa sana `pullottaja` sanalla `käyttäjä`.

4. Korvataan 6 artiklan 1 kohdan ensimmäinen ja toinen luetelmakohta seuraavasti:

"- päivittäin pakkaamattoman rypäletäysmehun määrät, jotka on lähetetty hänen laitoksilleen, sekä lähettäjän tai jalostajan nimi ja osoite

- päivittäin pakkaamattoman rypäletäysmehun määrät, jotka on lähetetty hänen laitoksestaan, sekä vastaanottajan nimi ja osoite

- päivittäin pakatun rypäletäysmehun ja/tai muihin tuotteisiin sekoitetun rypäletäysmehun määrät sekä kyseisten tuotteiden valmistukseen käytetyn rypäletäysmehun määrät."

5. Muutetaan 7 artikla seuraavasti:

"7 artikla

1. Jos jalostaja ei itse suorita rypäletäysmehujen sekoitusta muiden tuotteiden kanssa 1 artiklan 3 a kohdan mukaisesti tai pullota tarvittaessa muiden tuotteiden kanssa sekoitettua täysmehua, hänen on merkittävä asetuksen (ETY) N:o 2238/93 liitteessä III tarkoitetun, tuotteen kuljetuksen mukana seuraavan asiakirjan kohtaan 10, onko rypäleen puristemehun jalostamisesta kyseiseksi tuotteeksi jo esitetty tai esitetäänkö siitä tukihakemus toimivaltaisille viranomaisille tämän asetuksen perusteella.

2. Jos rypäletäysmehut lähetetään yhteisössä pullottajalle ne valmistaneen henkilön toimesta, pullottajan on lähetettävä 15 päivän kuluessa tuotteen vastaanottamisesta jäljennös mukana seuraavasta asiakirjasta purkamispaikan toimivaltaiselle laitokselle tai tätä varten valtuutetulle laitokselle.

Viimeistään 15 päivää jäljennöksen vastaanottamisen jälkeen purkamispaikan toimivaltainen tai valtuutettu laitos lähettää kyseisen jäljennöksen asianmukaisella hyväksymismerkinnällä varustettuna takaisin kyseessä olevan rypäletäysmehun jalostajalle/lähettäjälle.

3. Jos rypäletäysmehut lähetetään yhteisössä 1 artiklan 3 a kohdassa määriteltyjä tuotteita valmistavalle yritykselle ne valmistaneen henkilön toimesta,

- näiden tuotteiden valmistajan on lähetettävä rypäletäysmehun mukana seuraava asiakirja 15 päivän kuluessa sen vastaanottamisesta purkamispaikan toimivaltaiselle tai valtuutetulle laitokselle,

- valvontaviranomainen tai valtuutettu laitos voi tehdä hyväksymismerkinnän ensimmäisessä luetelmakohdassa tarkoitettuihin mukana seuraaviin asiakirjoihin ainoastaan, jos voidaan esittää riittävät vakuudet siitä, että kyseiset rypäletäysmehut on todella sekoitettu muiden tuotteiden kanssa 1 artiklan 3 a kohdassa tarkoitettujen juomien valmistamiseksi.

Jos tällaiset vakuudet esitetään, viimeistään 15 päivää tässä kohdassa tarkoitetun mukana seuraavan asiakirjan vastaanottamisen jälkeen purkamispaikan toimivaltainen tai valtuutettu laitos lähettää kyseisen mukana seuraavan asiakirjan jäljennöksen asianmukaisella hyväksymismerkinnällä varustettuna takaisin kyseessä olevan rypäletäysmehun jalostajalle/lähettäjälle.

4. Jos rypäletäysmehut lähetetään yhteisössä varastoijayritykselle ne valmistaneen henkilön toimesta ennen niiden pullottamista tai käyttöä 1 artiklan 3 a kohdassa määriteltyjen alkoholittomien juomien valmistukseen,

- varastoijayrityksen on lähetettävä rypäletäysmehun mukana seuraava asiakirja 15 päivän kuluessa sen vastaanottamisesta purkamispaikan toimivaltaiselle tai valtuutetulle laitokselle,

- valvontaviranomainen tai valtuutettu laitos voi tehdä hyväksymismerkinnän ensimmäisessä luetelmakohdassa tarkoitettuihin mukana seuraaviin asiakirjoihin vasta varmistettuaan, että vähintään tässä tarkoitetun lähetyksen määrää vastaava määrä ja asianmukainen mukana seuraava asiakirja on lähetetty pullottajalle tai 1 artiklan 3 a kohdassa tarkoitettuja alkoholittomia juomia valmistavalle yritykselle ja että kyseiset käyttäjät ovat vastaanottaneet tämän lähetyksen.

Jos ensimmäisen alakohdan toisessa luetelmakohdassa tarkoitetut edellytykset täyttyvät ja kun mukana seuraava asiakirja on vastaanotettu, purkamispaikan toimivaltaisen tai valtuutetun laitoksen on palautettava ensimmäisessä luetelmakohdassa tarkoitetun asiakirjan asianmukaisella hyväksymismerkinnällä varustettu jäljennös kyseisen rypäletäysmehun jalostajalle/lähettäjälle."

6. Nykyisestä toisesta alakohdasta tulee 5 kohta.

7. Lisätään 9 artiklan 1 kohtaan virke seuraavasti:

"Jos aloitetaan hallinnollinen tutkimus tukioikeudesta, maksu suoritetaan vasta kun oikeus tukeen on tunnustettu."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Toimijan pyynnöstä tämän asetuksen 1 artiklan 1 ja 5 kohdassa tarkoitettuja säännöksiä voidaan soveltaa asetuksen (ETY) N:o 2641/88, sellaisena kuin se on muutettuna tällä asetuksella, 7 artiklan 2-4 kohdassa tarkoitettuihin tukihakemuksiin tai rypäletäysmehun lähetyksiin, jotka on esitetty tai vastaavasti toteutettu 1 päivästä tammikuuta 1997 alkaen.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 13 päivänä maaliskuuta 1998.

Komission puolesta

Franz FISCHLER

Komission jäsen

(1) EYVL L 84, 27.3.1987, s. 1

(2) EYVL L 292, 25.10.1997, s. 1

(3) EYVL L 236, 26.8.1988, s. 25

(4) EYVL L 212, 7.9.1995, s. 7